Ikhtiar pengikat cinta
Tiga tahun melayari bahtera perkahwinan dengan penyanyi, Zizi Kirana, Yusuf Bahrin, 32, mengakui mereka sering ditanya mengenai zuriat.Bagaimanapun, hingga kini Yusuf dan Zizi, 39, akur belum ada rezeki anak dan memaklumkan ia juga tiada kaitan dengan konsep 'childfree' atau tak mahukan anak."Kami tetap impikan ada rezeki cahaya mata suatu hari nanti. Konsep 'childfree' itu adalah hak pasangan masing-masing."Bagi saya, setiap pasangan ada pendapat sendiri. Cuma untuk saya tak ada isu dengan 'childfree' ini," katanya.Yusuf yang pernah meledak dengan drama Satukan Rasa sebagai watak Shah berkata, dia dan Zizi juga masih berikhtiar mendapatkan cahaya mata pengikat cinta mereka."Kami masih berikhtiar untuk dapatkan anak. Kami masih dalam proses 'follow up' dengan doktor untuk ke prosedur seterusnya."Cuma sama ada akan buat rawatan persenyawaan in-vitro (IVF), itu kami tak tahu lagi. Setakat ini, kami sekadar buat pemeriksaan kesihatan dengan doktor."Sebab dah tiga tahun kami cuba ikhtiar (untuk anak). Tapi, hingga kini belum ada rezeki lagi dan mungkin bila Allah nak beri (anak) itu, kami kena menunggu dulu," katanya.Yusuf berkata, dia juga percaya bahawa ada orang kena tunggu selepas empat tahun atau beberapa tahun akan datang, baru Allah nak beri anak kerana dugaannya lain-lain dan berbeza rezeki. Ditanya juga sama ada dia rimas apabila asyik ditanya soal anak, Yusuf menjelaskan dia suka melihat positif dengan menyifatkan ia adalah satu doa yang baik."Saya tak boleh nak buat apa (bila orang asyik tanya), sebab itu lumrah kehidupan. Orang suka bertanya dan kita pun kadang-kadang bertanya juga."Jadi, tak boleh nak kata kita tak suka atau rimas. Bagi saya, bila orang selalu bertanya itu bermakna dia ambil tahu mengenai kita dan Alhamdulillah, saya okay," katanya yang bernikah dengan Zizi pada 18 September 2021.Yusuf berkata, orang yang sering bertanya mengenai anak kepadanya itu bukan hanya orang luar, tetapi ahli keluarga serta saudara-mara yang lain.Second lead' dan watak pembantu Tidak memilih watak untuk dilakonkan, Yusuf berasa apa saja watak diberikan kepadanya akan dilihat terlebih dulu sama ada ia sesuai dan boleh memberi lakonan terbaik.Menurut Yusuf, untuk itu dia juga tidak kisah diberi peranan sebagai 'second lead' atau watak pembantu dalam karier lakonan kerana menyifatkan ia berhubung kait antara babak."Dalam karier lakonan, saya tiada masalah terima watak, jadi 'second lead' atau pembantu sebab bagi saya di setiap watak itu mesti ada 'benda' penting. "Tidak kisah saya berlakon watak sampingan ke atau watak utama, sebab kalau tiada salah satunya, pasti tidak akan ada babak yang dapat dibuat selengkap-lengkapnya."Jadi, antara watak itu (second lead dan pembantu) ia berhubung antara satu sama lain (setiap watak). Justeru, sebagai pelakon, itu adalah kerja saya dan tidak perlu bersikap memilih," katanya.Berbicara mengenai sokongan isteri, Yusuf berkata, mereka saling memahami tuntutan kerja masing-masing kerana sama-sama terbabit dalam karier hiburan tempatan."Saya tiada masalah untuk fokus pada karier seni kerana isteri saya sangat faham dan setakat ini semuanya memang okey. Termasuk isteri juga tidak mengawal ketat saya hingga di set penggambaran," katanya.Baru-baru ini, Yusuf tampil dengan drama terbaharu, Uncle Boss Mama yang ditayangkan di Astro Ria dan menggandingkannya bersama pelakon lain seperti Meerqeen dan Ezzanie Jasny.